Il-proposta ta’ Malta li ssir riforma fil-mod kif taħdem il-Commonwealth qed tikseb appoġġ minn ħafna mill-pajjiżi membri ta’ din l-organizzazzjoni magħmula minn 53 pajjiż, li l-Mexxeja ta’ ħafna minnhom jinsabu New York għall-Assemblea Ġenerali tan-Nazzjonijiet Magħquda. F’Lulju li għadda f’Londra, il-Prim Ministru Joseph Muscat kien qal li jixtieq jara lill-Commonwealth aktar rilevanti u li l-laqgħa għolja tal-Mexxeja li se ssir is-sena d-dieħla f’Malta, ma ssirx biex tkun saret iżda tkun effettiva. Fi tmiem laqgħa bilaterali mad-delegazzjoni ta’ New Zealand, il-Ministru tal-Affarijiet Barranin, George Vella esprima ruħu fiduċjuż li l-proposti ta’ Malta qed jintlaqgħu tajjeb. F’laqgħa bilaterali oħra mal-Aġent Kap tal-Libja u President tal-Parlament, Ageela Salah Issa Gwaider, ġiet diskussa s-sitwazzjoni instabbli fil-pajjiż ġarr ta’ Malta, bil-Mexxej Libjan ma jeskludix li jkun hemm intervent militari bl-appogg tal-qawwiet barranin.